ບໍລິສັດ ໂຕໂຍຕ້າ ມໍເຕີ້ ປະເທດໄທ ຈຳກັດ ໄດ້ຈັດໃຫ້ມີພິທີມອບລາງວັນ ສຳລັບຜູ້ຊະນະເລີດ ໂຄງການປະກວດແຕ້ມຮູບໃນຫົວຂໍ້ “ລົດໂຕໂຍຕ້າ ໃນຝັນຂອງຂ້ອຍ” Toyota Dream Car Art Contest 2017 ໃນວັນທີ 1 ເມສາ 2017 ທີ່ຜ່ານມາທີ່ວຽງຈັນເຊັນເຕີ້ ໂດຍໄດ້ຮັບກຽດເຂົ້າຮ່ວມເປັນປະທານຂອງ ທ່ານ ຮອງ ສາດສະດາຈານ ປະລິນຍາເອກ ຄຳຜ່າຍ ສີສະຫວັນ ຮອງລັດຖະມົນຕີ ກະຊວງສຶກສາທິການ ແລະ ກິລາ ແລະ ທ່ານປະກອນ ວົງວິທະຍາພິຣົມ, ປະທານຝ່າຍປະຕິບັດການສຳນັກງານເຂດພູມມິພາກແມ່ນ້ຳຂອງ ບໍລິສັດ ໂຕໂຍຕ້າ ມໍເຕີ້ ປະເທດໄທ ຈຳກັດ ພ້ອມຕົວແທນຈຳໜ່າຍໂຕໂຍຕ້າຢ່າງເປັນທາງການໃນ ສປປ.ລາວ, ຄະນະກຳມະການຜູ້ຊົງວຸດທິຈາກກົມອະນຸບານ ແລະ ປະຖົມສຶກສາ ກົມມັດທະຍົມສຶກສາ ກະຊວງສຶກສາທິການ ແລະ ກິລາ ກົມວິຈິດສິນ ກະຊວງຖະແຫຼງຂ່າວ-ວັດທະນະທຳ ແລະ ທ່ອງທ່ຽວ ແລະ ພາກສ່ວນທີ່ກ່ຽວຂ້ອງເຂົ້າຮ່ວມ, ນອກຈາກນີ້ຍັງມີບັນດາຄູອາຈານ ແລະ ຜູ້ປົກຄອງ ລວມເຖິງຜູ້ທີ່ສົນໃຈເຂົ້າຮ່ວມສະແດງຄວາມຍິນດີກັບນ້ອງໆຢ່າງຫຼວງຫຼາຍ